Source: https://www.ulpianus.sk/katalog/product/3-Zakon-o-konkurze-a-restrukturalizacii/?paragraph_id=102
Timestamp: 2020-03-29 00:26:18+00:00
Document Index: 12214928

Matched Legal Cases: ['§ 27', 'súd ', '§ 32', '§ 408', '§ 95', '§ 35', '§ 198', '§ 199', 'Súd ', 'súd ', 'súd ', 'súd ', 'súd ', 'súd ', 'súd ', 'Súd ', '§ 27', '§ 95', '§ 198', '§ 199']

1.	Predsedanie schôdzi veriteľov
Schôdzi veriteľov predsedá jej zvolávateľ. Vo väčšine prípadov je zvolávateľom schôdze veriteľov správca, ktorý jej aj predsedá. V prípade, že je zvolávateľom schôdze veriteľov súd, schôdzi predsedá sudca alebo ním poverený vyšší súdny úradník.
2.	Právo a povinnosť účasti na schôdzi veriteľov
Schôdza veriteľov je neverejná, preto sa jej môže zúčastniť len zákonom vymedzený okruh subjektov. Zákon striktne rozlišuje právo účasti na schôdzi veriteľov a právo hlasovať na schôdzi veriteľov.
Právo zúčastniť sa schôdze veriteľov má každý veriteľ riadne prihlásenej pohľadávky, pričom zastávame názor, že komentované ustanovenie nerozlišuje, či bola jeho pohľadávka prihlásená v základnej prihlasovacej lehote alebo až po nej. Domnievame sa preto, že právo účasti na schôdzi má aj veriteľ pohľadávky prihlásenej po uplynutí základnej prihlasovacej lehoty. Rozhodujúce je riadne vyplnenie prihlášky pohľadávky. Zákon na tomto mieste nerozlišuje ani to, či bola pohľadávka veriteľa zistená alebo popretá. Uvedené však platí iba za predpokladu, že účastníctvo v konaní veriteľovi nezaniklo v zmysle ust. § 27 ods. 1 ZKR. Len tieto osoby majú teda nárok na to, aby sa mohli zúčastniť schôdze veriteľov.
Predseda schôdze veriteľov však môže umožniť zúčastniť sa schôdze veriteľov aj ďalším v zákone taxatívne vymenovaným osobám. Týmito osobami sú jedine:
úpadca,
štatutárny orgán alebo člen štatutárneho orgánu úpadcu,
zákonný zástupca úpadcu.
Tieto osoby sú (so súhlasom predsedu schôdze veriteľov) nie len oprávnené, ale na jeho žiadosť aj povinné sa schôdze veriteľov zúčastniť. Forma tejto žiadosti síce nie je v zákone uvedená, je však možné vyvodiť, že o povinnosti zúčastniť sa tejto schôdze by mali byť tieto osoby upovedomené najmenej 15 dní pred konaním schôdze veriteľov.
Iné osoby nemajú právo účasti na schôdzi veriteľov. Zastávame však názor, že za „osoby“ v zmysle komentovaného ustanovenia nemožno považovať osoby zabezpečujúce priebeh schôdze veriteľov za predpokladu, že sú na to poverené predsedajúcim schôdze. Medzi takéto osoby patria napríklad zapisovateľ, skrutátor, či súdna tajomníčka v prípade, že sa schôdza veriteľov koná na súde. Tieto osoby sú podľa nášho názoru oprávnené zúčastniť sa schôdze veriteľov aj napriek tomu, že s ich účasťou na schôdzi ZKR nepočíta
3.	Právo hlasovať na schôdzi veriteľov
Naproti tomu právo hlasovať na schôdzi veriteľov má v zásade len veriteľ, ktorého pohľadávka je v čase konania schôdze veriteľov zistená čo do právneho dôvodu a vymáhateľnosti. Výnimku z tohto pravidla zaviedla novela účinná od 1. januára 2012, ktorá ustanovila, že právo hlasovať má aj ten veriteľ, ktorému súd priznal hlasovacie práva postupom podľa ust. § 32a ZKR, na druhej strane táto novela odňala právo hlasovať na schôdzi veriteľov a) podriadeným veriteľom, t.j. veriteľom, ktorých pohľadávka obsahuje zmluvne dojednaný záväzok podriadenosti podľa ust. § 408 ObZ, ako aj b) veriteľom, ktorí sa v konkurze uspokojujú ako podriadení veritelia, t.j. veriteľom pohľadávok zo zmluvných pokút a veriteľom, ktorí sú alebo boli spriaznení s úpadcom (pozri ust. § 95 ods. 3 a 4 ZKR).
Podmienený veriteľ, teda veriteľ budúcej pohľadávky alebo pohľadávky, ktorej vznik je viazaný na splnenie podmienky, má právo hlasovať na schôdzi veriteľov len za podmienok ustanovených v § 35 ods. 4 ZKR.
4.	Program schôdze veriteľov
Vo všeobecnosti platí, že schôdza veriteľov môže hlasovať len o tej záležitosti, ktorá bola uvedená v programe tejto schôdze nachádzajúcom sa v oznámení o jej zvolaní uverejnenom v Obchodnom vestníku. Výnimku predstavuje prípad, kedy sa na schôdzi veriteľov zúčastnia všetci veritelia oprávnení na tejto schôdzi hlasovať a zároveň všetci títo veritelia súhlasia s hlasovaním o ďalšej záležitosti, ktorá nie je v programe danej schôdze veriteľov. Máme však za to, že aj bez splnenia tejto podmienky môže byť ďalším bodom programu akákoľvek záležitosť, o ktorej nie je potrebné hlasovať (napríklad správa správcu o jeho postupe v konkurznom konaní a pod.).
5.	Zápisnica zo schôdze veriteľov a jej náležitosti
O priebehu schôdze veriteľov je jej predseda povinný spísať zápisnicu, ktorej odpis je povinný najneskôr nasledujúci pracovný deň po konaní tejto schôdze doručiť buď súdu alebo správcovi (v závislosti od toho, kto bol predsedom schôdze veriteľov).
Náležitosťami zápisnice zo schôdze veriteľov sú:
zoznam prítomných veriteľov,
opis priebehu schôdze veriteľov,
znenia uznesení prijatých schôdzou veriteľov,
výsledky hlasovaní ohľadne uznesení prijatých schôdzou veriteľov,
námietky uplatnené proti prijatým uzneseniam (z dôvodu rozporu prijatých uznesení so zákonom) a
podpis predsedu schôdze veriteľov.
ZKR síce ustanovuje len to, že zápisnica alebo jej odpis tvorí súčasť správcovského spisu, máme však za to, že jednoznačne tvorí aj súčasť súdneho spisu. V prípade, že je predsedom schôdze veriteľov správca, je povinný túto zápisnicu bezodkladne doručiť súdu a v prípade, že schôdzi veriteľov predsedal súd, zápisnica zo schôdze veriteľov tvorí súčasť súdneho spisu momentom jej vyhotovenia.
6.	Zrušenie uznesenia schôdze veriteľov a pozastavenie jeho účinkov
ZKR upravuje aj mechanizmus, ktorým sa môže veriteľ domáhať zrušenia uznesenia schôdze veriteľov. Na to, aby sa veriteľ mohol domáhať zrušenia niektorého z uznesení schôdze veriteľov, musia byť súčasne naplnené nasledujúce podmienky:
veriteľ musel byť na schôdzi veriteľov prítomný,
veriteľ musel na schôdzi veriteľov hlasovať proti prijatiu daného uznesenia schôdze veriteľov a zároveň
veriteľ musel na schôdzi veriteľov uplatniť do zápisnice odôvodnenú námietku rozporu prijatého uznesenia so zákonom.
Domáhať sa zrušenia uznesenia schôdze veriteľov môže veriteľ len v lehote piatich dní od skončenia schôdze veriteľov, a to návrhom v tejto lehote doručeným na príslušný konkurzný súd.
Súd, ktorý vedie dané konkurzné konanie o tomto návrhu rozhodne uznesením v lehote 7 dní od doručenia návrhu, a to buď tak, že zruší napadnuté uznesenie schôdze veriteľov alebo návrh zamietne. Proti predmetnému uzneseniu nie je odvolanie prípustné (pozri ust. § 198 ods. 1 ZKR). Uznesenie sa doručuje jeho zverejnením v Obchodnom vestníku (pozri ust. § 199 ods. 1 ZKR).
Súd zruší napadnuté uznesenie schôdze veriteľov ak sú súčasne naplnené nasledujúce podmienky:
návrh na zrušenie uznesenia schôdze veriteľov bol súdu doručený v lehote 5 dní od skončenia schôdze veriteľov,
veriteľ, ktorý návrh podal na schôdzi veriteľov hlasoval proti prijatiu daného uznesenia schôdze veriteľov,
veriteľ, ktorý návrh podal na schôdzi veriteľov uplatnil do zápisnice odôvodnenú námietku rozporu prijatého uznesenia so zákonom (napr. schôdza veriteľov ustanovila do funkcie osobu správcu, ktorá nie je zapísaná do zoznamu správcov alebo ustanovila do funkcie člena veriteľského výboru veriteľa, ktorý je spriaznenou osobou úpadcu),
v návrhu uvádzané dôvody sú zhodné s dôvodmi uvedenými v námietke tohto veriteľa a zároveň
napadnuté uznesenie je v rozpore so ZKR.
Z uvedeného podľa nášho názoru vyplýva, že súd nemôže na základe takto podaných námietok rozhodnúť o zrušení napadnutého uznesenia schôdze veriteľov v prípade, že veriteľ, ktorý návrh podal sa domáha zrušenia napadnutého uznesenia iba z dôvodu nesprávneho procesu hlasovania o prijatí napadnutého uznesenia schôdze veriteľov (napr. z dôvodu, že napadnuté rozhodnutie nebol prijaté potrebnou väčšinou hlasov, alebo že za prijatie tohto uznesenia hlasovali aj veritelia, ktorí neboli oprávnení hlasovať). Neplatnosti uznesenia schôdze veriteľov by sa, podľa nášho názoru, v danom prípade ale veriteľ mohol domáhať samostatnou určovacou žalobou (spor vyvolaný konkurzom), o ktorej by súd rozhodol v konaní podľa Občianskeho súdneho poriadku rozsudkom. Uvedené podporuje aj skutočnosť, že v prípade, ak by bol predsedajúcim danej schôdze veriteľov sudca, nebolo by pravdepodobne vhodné a spravodlivé, aby tento sudca rozhodoval aj o námietkach podaných proti schvaľovaciemu procesu, ktorý sám viedol. Spor vyvolaný konkurzom by už mohol rozhodovať iný sudca na základe náhodného výberu.
Do rozhodnutia súdu o návrhu na zrušenie uznesenia schôdze veriteľov môže súd účinky uznesenia schôdze veriteľov pozastaviť, čo sa však vzhľadom na krátkosť zákonnej lehoty na rozhodnutie o tomto návrhu nejaví byť účelné. Preto sa možnosť pozastavenia účinnosti týchto uznesení v praxi príliš nevyužíva. O pozastavení účinnosti uznesenia môže súd rozhodnúť na návrh alebo z vlastného podnetu.
(4) Právo hlasovať na schôdzi veriteľov má veriteľ, ktorého pohľadávka je v čase konania schôdze veriteľov zistená čo do právneho dôvodu a vymáhateľnosti; na každé jedno euro zistenej sumy pohľadávky má veriteľ jeden hlas. Ak súd nerozhodol inak, právo hlasovať na schôdzi veriteľov má veriteľ, ktorého pohľadávka je v čase konania schôdze veriteľov zistená čo do právneho dôvodu a vymáhateľnosti; na každé jedno euro zistenej sumy pohľadávky má veriteľ jeden hlas. Veriteľ pohľadávky spojenej so záväzkom podriadenosti podľa osobitného zákona1a) (ďalej len "podriadený veriteľ"), ani veriteľ, ktorý sa v konkurze uspokojuje v poradí ako podriadený veriteľ, nemá právo hlasovať na schôdzi veriteľov ani právo byť volený do veriteľského výboru. Podmienený veriteľ môže na schôdzi veriteľov hlasovať len vtedy, ak vznik ním prihlásenej a zistenej podmienenej pohľadávky závisí od splnenia záväzku podmieneným veriteľom za úpadcu a veriteľ oprávnený požadovať splnenie záväzku od podmieneného veriteľa na schôdzi veriteľov v rozsahu podmienenej pohľadávky svoje hlasovacie právo neuplatní alebo si svoju pohľadávku v rozsahu podmienenej pohľadávky v konkurze neprihlási. Toto právo podmienenému veriteľovi zanikne, ak sa vznik ním prihlásenej podmienenej pohľadávky stane nemožným; o tom je podmienený veriteľ povinný informovať správcu, len čo sa o tejto skutočnosti dozvie, inak zodpovedá iným veriteľom za škodu, ktorá im v dôsledku toho vznikla. Ak je podmienených veriteľov, ktorí sú povinní plniť za úpadcu tomu istému veriteľovi pre tú istú pohľadávku, viac, môžu vykonávať hlasovacie práva spojené s ich prihlásenými podmienenými pohľadávkami, len ak si zvolia spoločného zástupcu; tieto hlasovacie práva pritom môžu vykonávať len v rozsahu, v akom sú povinní plniť za úpadcu.
Znenie účinné od 1. januára 2006 do 31. decembra 2008 (novela zákonom č. 477/2008 Z.z.):
(4) Právo hlasovať na schôdzi veriteľov má veriteľ, ktorého pohľadávka je v čase konania schôdze veriteľov zistená čo do právneho dôvodu a vymáhateľnosti; na každú jednu slovenskú korunu na každé jedno euro zistenej sumy pohľadávky má veriteľ jeden hlas. Podmienený veriteľ môže na schôdzi veriteľov hlasovať len vtedy, ak vznik ním prihlásenej a zistenej podmienenej pohľadávky závisí od splnenia záväzku podmieneným veriteľom za úpadcu a veriteľ oprávnený požadovať splnenie záväzku od podmieneného veriteľa na schôdzi veriteľov v rozsahu podmienenej pohľadávky svoje hlasovacie právo neuplatní alebo si svoju pohľadávku v rozsahu podmienenej pohľadávky v konkurze neprihlási. Toto právo podmienenému veriteľovi zanikne, ak sa vznik ním prihlásenej podmienenej pohľadávky stane nemožným; o tom je podmienený veriteľ povinný informovať správcu, len čo sa o tejto skutočnosti dozvie, inak zodpovedá iným veriteľom za škodu, ktorá im v dôsledku toho vznikla. Ak je podmienených veriteľov, ktorí sú povinní plniť za úpadcu tomu istému veriteľovi pre tú istú pohľadávku, viac, môžu vykonávať hlasovacie práva spojené s ich prihlásenými podmienenými pohľadávkami, len ak si zvolia spoločného zástupcu; tieto hlasovacie práva pritom môžu vykonávať len v rozsahu, v akom sú povinní plniť za úpadcu.
Na schôdzi veriteľov majú právo hlasovať a zúčastniť sa veritelia, ktorých pohľadávky sú v čase konania schôdze zistené a veritelia s podmienenými pohľadávkami, ktorí si uplatňujú pohľadávku za veriteľov úpadcu, v rozsahu, v ktorej si takýto veritelia neuplatňujú svoje pohľadávky.
Na schôdzi veriteľov sa na základe povolenia prípadne žiadosti predsedajúceho zúčastňuje aj úpadca, prípadne jeho štatutárny orgán alebo člen štatutárneho orgánu, ktorí sú povinní odpovedať na položené otázky.
Predmet schôdze sa môže týkať len záležitosti uvedenej v oznámení o zvolaní schôdze veriteľov, prípadne aj o inej záležitosti, ale len so súhlasom všetkých veriteľov oprávnených na schôdzi hlasovať.
Zápisnica obsahuje informácie o priebehu schôdze, ako aj znenia prijatých uznesení a zapisujú sa do nej aj odôvodnené námietky veriteľov o rozpore uznesenia so spoločným záujmom veriteľov. Zápisnica s takýmito odôvodnenými námietkami bude dôležitá ako podklad pre prípadné zrušenie uznesenia schôdze, ak súd rozhodne, že uznesenie je v rozpore so spoločným záujmom veriteľov.
Súd rozhodujúci o spornej otázke môže do rozhodnutia vo veci pozastaviť účinnosť napadnutého uznesenia a tým zabrániť prípadnej škode hroziacej z vykonania napadnutého uznesenia.
Z dôvodovej správy k zákonu č. 477/2008 Z.z.:
Predmetné zmeny sa navrhujú vzhľadom na prechod na menu euro v Slovenskej republike.
Z dôvodovej správy k zákonu č. 348/2011 Z.z.:
ALEXANDER, J.: Jeden pokus o nápravu a ďalšia premárnená šanca... In: Lexforum, 14.04.2011, dostupné na http://www.lexforum.cz/305.
ALEXANDER, J.: Úpadok úpadku. In: Lexforum, 20.01.2010, dostupné na http://www.lexforum.cz/220.
ĎURICA, M.: Konkurzné právo na Slovensko a v Európskej únii. Bratislava: EUROKÓDEX, 2012.
RICHTER, T.: Slovenská rekodifikace insolvenčního práva: několik lekcí pro Českou republiku (a jedna sázka na divokou kartu) - 1. Část. Justičná revue, 2005, č. 12, s. 1599.
§ 27 (Zánik postavenia účastníka)
§ 95 (Nezabezpečení veritelia)
§ 198 (Rozhodovanie súdu)
§ 199 (Doručovanie a zverejňovanie súdnych rozhodnutí a iných písomností)